ഝാര്ഖണ്ഡില് അഡീഷനല് ജില്ലാ ജഡ്ജി വാഹനമിടിച്ച് മരിച്ചു, സംഭവം പ്രഭാത സവാരിക്കിടെ സിസിടിവി ദൃശ്യം പുറത്ത് റാഞ്ചി: ഝാര്ഖണ്ഡിലെ ധന്ബാദില് അഡീഷനല് ജില്ലാ ജഡ്ജി ഉത്തം ആനന്ദ് ഓട്ടോറിക്ഷ ഇടിച്ച് മരിച്ചു. പ്രഭാത നടത്തത്തിനിടെയാണ് അപകടമുണ്ടായത്. ധന്ബാദ് മജിസ്ട്രേറ്റ് കോളനിക്ക് സമീപത്ത് വെച്ചാണ് എ.ഡി.ജെ ഉത്തം ആനന്ദിനെ വാഹനം ഇടിച്ച് തെറിപ്പിച്ചത്. പരിക്കുകളോടെ സമീപത്തെ ആശുപത്രിയില് പ്രവേശിപ്പിച്ചെങ്കിലും മരിച്ചു. മരിച്ചയാളെ പൊലിസ് ആദ്യം തിരിച്ചറിഞ്ഞിരുന്നില്ല. ബന്ധുക്കള് എത്തിയ ശേഷമാണ് കൊല്ലപ്പെട്ടത് ജില്ലാ ജഡ്ജിയാണെന്ന് മനസ്സിലായത്. കേസുമായി ബന്ധപ്പെട്ട് ആരും ഇതുവരെ അറസ്റ്റിലായിട്ടില്ല. ആറ് മാസം മുമ്ബാണ് ഉത്തം ആനന്ദ് ധന്ബാദിലെത്തിയത്. ഓട്ടോറിക്ഷയാണ് അപകടമുണ്ടാക്കിയതെന്ന് സി.സി.ടി.വി ദൃശ്യങ്ങളില് നിന്ന് വ്യക്തമാണെന്നും വാഹനം ഉടന് കണ്ടെത്തുമെന്നും പൊലിസ് അറിയിച്ചു. അപകടത്തിന്റെ സി.സി.ടി.വി ദൃശ്യങ്ങള് സാമൂഹിക മാധ്യമങ്ങളില് വ്യാപകമായി പ്രചരിച്ചക്കുന്നുണ്ട്. അപകടം കൊലപാതകമാണെന്ന സംശയമുണര്ത്തുന്നതാണ് ദൃശ്യങ്ങള്. ജജാരിയ എം.എല്.എ സഞ്ജീവ് സിങ്ങിന്റെ അനുയായി രഞ്ജയ് സിങിനെ കൊലപ്പെടുത്തിയ കേസ് ആനന്ദായിരുന്നു പരിഗണിച്ചിരുന്നത്. കേസില് ഉത്തര്പ്രദേശിലെ അമാന് സിങ്ങിന്റെ ഗുണ്ടാ സംഘത്തിലെ രണ്ടുപേര്ക്ക് അദ്ദേഹം ജാമ്യം നിഷേധിച്ചിരുന്നു. ഝാര്ഖണ്ഡ് ജുഡീഷ്യല് സര്വീസ് അസോസിയേഷന് സംഭവത്തില് ഉന്നതതല അന്വേഷണം നടത്തണമെന്ന് ആവശ്യപ്പട്ടു.